Abraxas este al doilea album de studio al trupei Santana, formația de rock n' roll latin condusă de chitaristul Carlos Santana. După succesul de la Festivalul de la Woodstock din 1969 și interesul generat de primul album, grupului i-a luat ceva timp pentru realizarea unui material pe măsura așteptărilor. Lansat în septembrie 1970 albumul, care combina rockul cu bluesul, jazzul, muzica salsa și alte influențe, a devenit unul clasic definind sonoritatea timpurie a trupei arătând totodată o maturizare a formației în comparație cu primul album.